৫ জানুয়ারি বাকি ১২ জনের গ্রেফতারের দাবিতে রাজ্যেজুড়ে পথ অবরোধ মতুয়াদের

ওয়েবডেস্ক-  এসআইআর (SIR) আঁচে উত্তাপ ছড়িয়েছে মতুয়াদের (Matua) মধ্যে। এর মধ্যেও মমতাবালা (Mamata Bala Thakur) অনুগামীদের সঙ্গে শান্তনু ঠাকুরদের (Shantanu Thakur) সদস্যদের সঙ্গে তুমুল অশান্তি থেকে উত্তেজনা চরমে ওঠে। মমতা বালা ঠাকুরের অভিযোগ, আমাদের অনুগামীদের মারধর করা হয়েছে, এমনকী মহিলাদেরও হেনস্থা করা হয়েছে। এই ঘটনার পর চারদিন পার হয়েছে। এখনও পর্যন্ত গ্রেফতার হয়েছে মোট একজন। এবার বাকিদের গ্রেফতারের দাবিতে আন্দোলনের নামছে মতুয়ারা। ২৪ ঘণ্টার মধ্যে বাকি অভিযুক্তদের গ্রেফতারের দাবিতে নিশান হাতে গাইঘাটা থানার সামনে বিক্ষোভে অল ইন্ডিয়া মতুয়া মহাসংঘের সদস্যরা। ৫ জানুয়ারি রাজ্যজুড়ে পথ অবরোধের ডাক দেওয়া হয়েছে।

সংগঠনের সাধারণ সম্পাদক সুকেশ চৌধুরী জানিয়েছেন, ৫ জানুয়ারি দুপুর ১২টা থেকে রাজ্যে নানা প্রান্তে মতুয়ারা এই আন্দোলনে শামিল হয়ে পথ অবরোধ করবেন। শুধুমাত্র একজন গ্রেফতার হয়েছে। ১২ জন বহাল তবিয়তে ঘুরে বেড়াচ্ছে। ওরা আমাদের ভয় দেখাচ্ছে, হুমকি দিচ্ছে। ওই ১২ জনের গ্রেফতারের দাবিতে এই আমাদের এই প্রতিবাদ কর্মসূচি। যতক্ষণ গ্রেফতার না হবে আমাদের আন্দোলন চলবে।”

ঘটনার সূত্রপাত দিন কয়েক আগে। কেন্দ্রীয় মন্ত্রী শান্তনু ঠাকুর বনগাঁর গাড়াপোতা এলাকায় বিজেপির একটি প্রতিবাদ সভায় বক্তব্য রাখতে গিয়ে বলেন, এসআইআর হওয়ার ফলে ৫০ লক্ষ রোহিঙ্গা অনুপ্রবেশকারী মুসলিম বাদ চলে যাবে। সেখানে যদি আমাদের সমাজের এক লক্ষ ভোটার বাদ যায় সেখানে সমস্যা কোথায়,  এই কথা বলায় মতুয়া সমাজের মধ্যে ক্ষোভের সৃষ্টি হয়েছে তারই প্রতিবাদে আজ ঠাকুরনগর ঠাকুরবাড়িতে নাট মন্দিরে এই প্রতিবাদ সভা চলছে। পাশাপাশি শান্তনু ঠাকুর বলেছেন আমি মতুয়াদের নাম বাদ যাবে একথা বলিনি। আমি বলেছি আমাদের সমাজের অনেকের নাম বাদ যাবে। তাছাড়া মমতা বালা ঠাকুর যেটা করছেন টিকিট পাওয়ার জন্য করছেন।

আরও পড়ুন-  মতুয়া Vs মতুয়া, শান্তনু ঠাকুরের বাড়ি ঘেরাও, তুমুল মারামারি, তুলকালাম কাণ্ড

তাঁর এই বক্তব্যের প্রেক্ষিতে গাইঘাটার ঠাকুরবাড়িতে প্রতিবাদ সভার ডাক দিয়েছিলেন অল ইন্ডিয়া মতুয়া মহা সংঘের অপর সংঘাধিপতি তথা তৃণমূল সাংসদ মমতাবালা ঠাকুর। সেখানেই শান্তনু ঠাকুর ও তাঁর দলবলের হাতে গোঁসাই-পাগলদের মারধর করা হয় বলে অভিযোগ। মহিলাদের গায়েও হাত তোলা হয়।

ঘটনায় গোঁসাই পরিষদের সম্পাদক নান্টু হালদারকে হাসপাতালে ভর্তি করা হয়। মোট ১৩ জনের বিরুদ্ধে লিখিত অভিযোগ দায়ের হয় থানায়। গাইঘাটা থানার পুলিশ একজনকে গ্রেফতার করেছে।