ঠাকুরনগরের অনশন মঞ্চে অসুস্থ সাংসদ মমতা বালা ঠাকুর

উত্তর ২৪ পরগনা: ঠাকুরনগর (Thakurnagar) ঠাকুরবাড়ির অনশন আন্দোলন আজ ১৩তম দিনে পড়ল। সকাল থেকেই অনশনস্থলে ভিড় জমলেও হঠাৎই উত্তেজনা ছড়ায় যখন রাজ্যসভার সাংসদ ও মতুয়া মহাসংঘের সংঘাধিপতি মমতা বালা ঠাকুর (Mamata Bala Thakur) অসুস্থ হয়ে পড়েন। দীর্ঘক্ষণ অনশন মঞ্চে অবস্থান, গরম ও শারীরিক পরিশ্রান্তির জেরে তাঁর রক্তচাপ নেমে যায় বলে জানা গেছে। সঙ্গে সঙ্গে চিকিৎসকরা এগিয়ে এসে মঞ্চেই স্যালাইনের ব্যবস্থা করেন। আপাতত তিনি সেখানেই রয়েছেন। তবে প্রয়োজন পড়লে তাঁকে হাসপাতালে স্থানান্তরিত করা হতে পারে।

আজ বিকেলে অনশন ভঙ্গ করার সম্ভাবনা ছিল। কিন্তু তার আগেই এই অনাকাঙ্ক্ষিত পরিস্থিতি আন্দোলনকারীদের মধ্যে উদ্বেগ তৈরি করেছে। মতুয়া মহাসংঘের কর্মী–সমর্থকরা মমতা ঠাকুরের পাশে জড়ো হয়ে তাঁর শারীরিক অবস্থার খোঁজখবর রাখছেন।

আরও পড়ুন: এসআইআর আতঙ্ক কাটাতে মাঠে বিধায়ক ড: খগেন্দ্রনাথ মাহাতো

এদিকে, আন্দোলনের প্রতি সংহতি জানাতে সিপিএম নেতা বিকাশ রঞ্জন ভট্টাচার্য আজ দুপুর আড়াইটে নাগাদ ঠাকুরনগরে আসতে পারেন বলে জানা গেছে। তাঁর আগমন ঘিরে প্রশাসন এলাকায় নিরাপত্তা ও জনসমাগম নিয়ন্ত্রণে বিশেষ ব্যবস্থা গ্রহণ করেছে। মতুয়াদের এই অনশনকে কেন্দ্র করে ঠাকুরনগর ও আশপাশের এলাকায় টানটান উত্তেজনা বিরাজ করছে। আন্দোলনকারীদের দাবি, তাদের দীর্ঘদিনের সমস্যার দ্রুত সমাধান দিতে হবে রাজ্য ও কেন্দ্রকে।

দেখুন আরও খবর: